LIITE I

Veroasioissa yhteistyöhaluttomia lainkäyttöalueita koskeva EU:n luettelo

1. Amerikan Samoa

Amerikan Samoa ei osallistu mihinkään verotustarkoituksissa tapahtuvaan automaattiseen tietojenvaihtoon, ei ole allekirjoittanut eikä ratifioinut – myöskään sen lainkäyttöalueen kautta, josta se on riippuvainen – veroasioissa annettavasta keskinäisestä virka-avusta tehtyä OECD:n monenkeskistä yleissopimusta, sellaisena kuin se on muutettuna, eikä se ole sitoutunut noudattamaan BEPS-vähimmäisstandardeja eikä puuttumaan näihin seikkoihin.

2. Anguilla

Anguilla edistää veroparatiisirakenteita ja -järjestelyjä, joiden tarkoituksena on saada todellista taloudellista toimintaa vastaamatonta voittoa, koska se ei toteuta kaikkia tarvittavia toimia kriteerin 2.2 sisältövaatimusten tehokkaan täytäntöönpanon varmistamiseksi.

Anguilla odottaa maailmanlaajuisen foorumin täydentävää arviointia pyynnöstä tapahtuvan tietojenvaihdon (kriteeri 1.2) osalta.

3. Bahama

Bahama edistää veroparatiisirakenteita ja -järjestelyjä, joiden tarkoituksena on saada todellista taloudellista toimintaa vastaamatonta voittoa, koska se ei toteuta kaikkia tarvittavia toimia kriteerin 2.2 sisältövaatimusten tehokkaan täytäntöönpanon varmistamiseksi.

Bahama on sitoutunut ottamaan huomioon BEPS-toimenpiteitä koskevan osallistavan kehyksen (BEPS IF) suositukset maakohtaista raportointia koskevan kriteerin 3.2 täytäntöönpanosta oikea-aikaisesti, jotta tämä otetaan huomioon osallistavan kehyksen toimen 13 vertaisarviointiraportissa syksyllä 2023.

4. Fidži

Fidži ei ole verotusta koskevaa avoimuutta ja tietojenvaihtoa käsittelevän maailmanlaajuisen foorumin (jäljempänä ’maailmanlaajuinen foorumi’) jäsen, ei ole allekirjoittanut eikä ratifioinut veroasioissa annettavasta keskinäisestä virka-avusta tehtyä OECD:n monenkeskistä yleissopimusta, sellaisena kuin se on muutettuna, sillä on haitallisia veroetuusjärjestelmiä (vientiyritykset, viestintäteknologian tuloja koskeva kannustustoimi, alueellisia tai maailmanlaajuisia päätoimipaikkoja koskeva alennettu verokanta), se ei ole liittynyt BEPS-toimenpiteitä koskevan osallistavan kehyksen jäseneksi eikä ole pannut täytäntöön OECD:n BEPS-torjuntatoimenpiteiden vähimmäisstandardia eikä ole vielä ratkaissut näitä kysymyksiä.

5. Guam

Guam ei osallistu mihinkään verotustarkoituksissa tapahtuvaan automaattiseen tietojenvaihtoon, ei ole allekirjoittanut eikä ratifioinut – myöskään sen lainkäyttöalueen kautta, josta se on riippuvainen – veroasioissa annettavasta keskinäisestä virka-avusta tehtyä OECD:n monenkeskistä yleissopimusta, sellaisena kuin se on muutettuna, ei ole sitoutunut noudattamaan BEPS-vähimmäisstandardeja eikä ole sitoutunut puuttumaan näihin seikkoihin.

6. Palau

Palau ei osallistu mihinkään verotustarkoituksissa tapahtuvaan automaattiseen tietojenvaihtoon, ei ole allekirjoittanut eikä ratifioinut veroasioissa annettavasta keskinäisestä virka-avusta tehtyä OECD:n monenkeskistä yleissopimusta, sellaisena kuin se on muutettuna, eikä ole vielä ratkaissut näitä kysymyksiä.

7. Panama

Panamalla ei ole verotusta koskevaa avoimuutta ja tietojenvaihtoa käsittelevän maailmanlaajuisen foorumin antamaa ”suurelta osin kriteerin mukainen” -vähimmäisluokitusta pyynnöstä tapahtuvan tietojenvaihdon osalta eikä se ole vielä ratkaissut tätä kysymystä. Panamalla on haitallisia ulkomaiseen tuloon sovellettavia poikkeusjärjestelyjä, eikä se ole vielä ratkaissut tätä kysymystä.

Panama on sitoutunut ottamaan huomioon BEPS-toimenpiteitä koskevan osallistavan kehyksen suositukset maakohtaista raportointia koskevan kriteerin 3.2 täytäntöönpanon osalta oikea-aikaisesti, jotta tämä otetaan huomioon BEPS-toimenpiteitä koskevan osallistavan kehyksen toimen 13 vertaisarviointiraportissa syksyllä 2023.

8. Samoa

Samoalla on haitallinen veroetuusjärjestelmä (offshore-yhtiöt), eikä se ole vielä ratkaissut tätä kysymystä.

9. Trinidad ja Tobago

Trinidad ja Tobago ei osallistu mihinkään verotustarkoituksissa tapahtuvaan automaattiseen tietojenvaihtoon, sillä ei ole verotusta koskevaa avoimuutta ja tietojenvaihtoa käsittelevän maailmanlaajuisen foorumin antamaa ”suurelta osin kriteerin mukainen” -vähimmäisluokitusta pyynnöstä tapahtuvan tietojenvaihdon osalta, se ei ole allekirjoittanut eikä ratifioinut veroasioissa annettavasta keskinäisestä virka-avusta tehtyä OECD:n monenkeskistä yleissopimusta, sellaisena kuin se on muutettuna, sillä on haitallisia veroetuusjärjestelmiä (vapaa-alueet) eikä se ole vielä ratkaissut näitä kysymyksiä.

Trinidad ja Tobago on sitoutunut ottamaan huomioon BEPS-toimenpiteitä koskevan osallistavan kehyksen suositukset maakohtaista raportointia koskevan kriteerin 3.2 täytäntöönpanon osalta oikea-aikaisesti, jotta tämä otetaan huomioon BEPS-toimenpiteitä koskevan osallistavan kehyksen toimen 13 vertaisarviointiraportissa syksyllä 2023.

10. Turks- ja Caicossaaret

Turks- ja Caicossaaret edistää veroparatiisirakenteita ja -järjestelyjä, joiden tarkoituksena on saada todellista taloudellista toimintaa vastaamatonta voittoa, koska ne eivät toteuta kaikkia tarvittavia toimia, joilla varmistetaan kriteerin 2.2 mukaisten sisältövaatimusten tehokas täytäntöönpano.

11. Yhdysvaltain Neitsytsaaret

Yhdysvaltain Neitsytsaaret ei osallistu mihinkään verotustarkoituksissa tapahtuvaan automaattiseen tietojenvaihtoon, ei ole allekirjoittanut eikä ratifioinut – myöskään sen lainkäyttöalueen kautta, josta se on riippuvainen – veroasioissa annettavasta keskinäisestä virka-avusta tehtyä OECD:n monenkeskistä yleissopimusta, sellaisena kuin se on muutettuna, sillä on haitallisia veroetuusjärjestelmiä (talouden kehitysohjelma, verovapaat yhtiöt, kansainvälistä pankkikeskusta koskeva sääntelytoimi), se ei ole sitoutunut noudattamaan BEPS-vähimmäisstandardeja eikä puuttumaan näihin seikkoihin.

12. Vanuatu

Vanuatu edistää veroparatiisirakenteita ja -järjestelyjä, joiden tarkoituksena on saada todellista taloudellista toimintaa vastaamatonta voittoa, eikä ole vielä ratkaissut tätä kysymystä.

Vanuatu odottaa maailmanlaajuisen foorumin täydentävää arviointia pyynnöstä tapahtuvan tietojenvaihdon osalta.